title: Преди - църковен музей! Скоро ще се чува детска глъч

maintext:
Бивш църковен музей се превръща в първата общинска детска градина в Бояна. За историческата сграда в столичния квартал – разказват колегите от Bulgaria ON AIR Виктор Борисов и операторът Тодор Тодоров.
Още по темата Фандъкова пресметна: За 10 г. – 85 нови детски градини! 29 дек 2016 14:40 31
Историята на сградата започва през 18 век, когато жители на Бояна даряват земя, за да бъде построено училище.
"През 20 век вече, след построяването на ново училище, тази сграда временно е приют за деца без родители, след което става част от музея Боянската църква, тук се съхраняват стенописи", разказа столичният кмет Йорданка Фандъкова.
Сега, изпълнила своята цел, историческата сграда и дворът, които са паметник на културата, ще се превърнат в модерна детска градина: с асансьор, физкултурен и музикален салон.
"Това ще бъде филиал на 112 детска градина с две групи за 50 деца", посочи кметът на Бояна Тодор Петков пред Bulgaria ON AIR.
Инициативата идва от жителите на Бояна, които са събрали 4 хиляди подписа, за да се изгради общинско детско заведение, тъй като до момента нито в Бояна, нито в близките квартали има градина.
"На боянската общественост е желанието, защото имаше драстична нужда от изграждане на общинска детска градина, а нямаме терени, нямаме други сгради", заяви Светла Ваташка от ИК "За Бояна".
Най-впечатляващ е вътрешният двор, който е със стъклен покрив.
"Тази дървена конструкция ще бъде сменена, защото дървото е изгнило и не може да остане, но ще я сменим с една съвременна дограма", обяснява архитектът Пеньо Столаров.
Детската градина ще бъде завършена през октомври догодина, а общата стойност на реконструкцията е в размер на милион и двеста хиляди лева.


authors:
Елка Василева
Дек
По Публикацията Работи

maintext:
В Северозападна България служи най-младият игумен у нас. Какво е да станеш монах на 18 и труден ли е пътят към вярата? Отговорите от Михаела Карабельов и оператора Петър Симеонов в репортаж на Bulgaria ON AIR.
Само на 5 километра от Чипровци, сгушен в долината на река Огоста, се намира Чипровският манастир. От векове святото място е дом за пазителите на българската вяра. Тук в сърцето на Северозапада животът е труд и молитва в името на Бога. Едва 20-годишен йеромонах Спиридон вече е избрал своя път – да служи на Бога. На 18 приема монашеството, а днес вече най-младият игумен в България.
„При мен така стана, че още от ранна възраст Бог ме откри, че трябва да му се отдам на служение на неговата църква. Сигурно има нужда от мене”, казва йеромонах Спиридон.
Дори упоритата съпротива на близки и приятели не успява да спре младия монах да продължи по пътят на вярата.
„ Като на всеки родител – беше с несъгласие. Казваха ми да си отида от манастира, да не правя тези стъпки в тези крехки години. Но аз вече си бях решил твърдо, че това желая, това искам и това е моят начин на живот. Нищо друго не си представях, което може да ме спре“, разказва монахът.
„Те ми казваха, какво правиш са в тоя манастир, какво толкова ти е интересно, а на мен си ми беше много интересно – службите . Доста от моите връстници ме смятаха за луд. Тия които ми бяха по-близки, и те ме спираха, но в един период ме разбраха”, спомня си йеромонах Спиридон.
Въпреки крехката си възраст той управлява цял манастир и двама по-възрастни монаси. Светският живот не му липсва и не съжалява, че никога няма да създаде семейство.
”Имах живот като на всички младежи – излизал съм, не съм се лишавал от нищо. Излизал съм с приятели, но не съм се раздавал чак на такъв живот, който днешните младежи го живеят. Тука е моят живот, това е моят живот – монашеството. Аз не мога да си представя моя живот, ако не съм в манастир, ако не служа, ако не се занимавам с тия работи. Просто аз няма да съм полезен на никой и на нищо, ако не съм монах“, казва йеромонах Спиридон.
100 години да се родя, 100 пъти ще стана монах – с тази мисъл живее 20-годишният Спиридон. И ако повечето му връстници мечтаят за пари и семейство, то младият монах избира тишината и скромността.
” Стига ни това, което имаме. Не живеем луксозно, напротив живеем в скромност. Лишаваме се от някои неща, но на Бог е угодна скромността“, казва той.
И въпреки отшелническият живот йеромонах Спиридон не крие, че го боли, когато гледа какво се случва по света.
„ Както светогорските старци казват – близко е краят. Младежта нито знае какво е вяра, нито знае какво е църква. Именно заради това поведение на младежите и на моите съученици България е на това ниво“, казва той.
Затова на Рождество младият игумен ще се помоли за мир. „Да въведе един мир, една братска любов, защото когато има любов, всичко е по-различно и апостола казва, ако имаме любов, имаме всичко”, казва йеромонах Спиридон.
А връщане назад няма – признава младият монах, защото обетът пред Бог не е просто обещание. Надява се, обаче, да дойде денят, в който хората ще се сещат за църквата не само по празници.
Само на 5 километра от Чипровци, в долината на река Огоста един 20-годишен монах е избрал да върви по пътя на Божията вяра. Вярата, която живее във всеки един от нас – без значение кога и къде.
Вижте репортажа на Bulgaria ON AIR.

fasttext_language: bg


authors:
Петя Славова
Дек
По Публикацията Работи

title: Романтичните филми през годината

maintext:
Любовта застига всеки около Коледа. Поне в такава вяра ни възпитават филмите, подбрани за тези празници. И ако вече сме се наситили на заглавия като "Ваканцията" и "Наистина любов", които са сред добрите примери в подобна селекция, то ето и пет съвсем пресни заглавия, посветени на романтиката.
Филмите не са непременно за Коледа, но предвид настроението, което носят може да ги очакваме по празниците през следващите години.
Аз преди теб
Филмът ни запознава с живота на млад преуспяващ мъж, чиито живот рухва пред очите му след автомобилна катастрофа. Какво се случва с него след парализата и възможно ли е да продължи да вярва в щастието ни разказва Теа Шарок. Сценарият, написан от Джодж Мойс е по едноименния роман от 2012 г.
Трагедията е погледната през очите на Луиза "Лу" Кларк (Емилия Кларк). Героинята поттиска истинските си вкусове и мечти, за да угоди на семейството си, което има финансови грижи. Срещайки се с Уил Трейнър (Сам Клафлин), считан за банкера – мечта преди катастрофата, живота й се преобръща.
Първата среща между двамата не минава гладко, но постепенно те успяват да помогнат един на друг, по начин, който със сигурност и двамата не са си представяли.
"Аз преди теб" излезе по кината през юни тази година.
Вижте останалите в Tialoto.bg


authors:
Красимир Ангелов
Дек
По Публикацията Работи

title: Годината в снимки: Ноември 2016

maintext:
Пилотът на Мерцедес Нико Розберг празнува спечелването на световната титла във Формула 1 след последния старт за сезона в Абу Даби. Снимка: БТА 1 23456789101112
От 20 декември Dnes.bg ви показва най-интересните и любопитни снимки от отминаващата си 2016 година месец по месец.
В предпоследния ден от тази година ви предлагаме да видите и най-красивите кадри от есенния и студен ноември. А ако сте пропуснали най-веселите и щури снимки за 2016-та досега, може да ги откриете тук.


authors:
Валерия Белчевска
Дек
По Публикацията Работи

title: Кастро, Али, Принс... С кого се сбогувахме през 2016?

maintext:
Още докато светът оплакваше смъртта на певеца Принс през април, медиите започнаха да нищят дали 2016 г. не е най-лошата откъм кончини на известни личности. Само за четири месеца човечеството се прости с 82 видни фигури в различни сфери на изява. Последвалите месеци оправдаха мрачните хипотези за злокобната за знаменитостите 2016 г., пише в. "Дейли експрес", цитиран от БТА.
През годината светът изгуби видни политици - Шимон Перес, Фидел Кастро, кралски особи - краля на Тайланд и най-дълго властвал монарх в света Пумипон Адулядет, именити личности от областта на културата - Мишел Турние, Харпър Ли, Умберто Еко, Дарио Фо, легенди на музиката - Принс, Дейвид Боуи, Ленард Коен, на киното - Еторе Скола, Анджей Вайда, на спорта - Йохан Кройф, Мохамед Али.
Агенция Франс припомня част от известните личности, починали през 2016 г. :
Януари
- 4 януари - Мишел Галабрю, френският актьор, прочул се с ролята на Жербер в хитовата комедийна поредица за приключенията на полицаите от Сен Тропе, почина в съня си на 93-годишна възраст.
- 5 януари - Пиер Булез, световноизвестният френски композитор и диригент, смятан за една от най-влиятелните личности в съвременната музика от 50-те години насам, си отиде на 90-годишна възраст
- 7 януари - Андре Куреж, световноизвестният френски дизайнер, символ на революцията в облеклото през 60-те години на миналия век, и наричан Льо Корбюзие в модата, почина на 92-годишна възраст.
- 10 януари - Дейвид Боуи, британска легенда на рока и икона на поп културата, изгуби битката си с рака два дни след 69-ия си рожден ден.
- 14 януари - Британският филмов, театрален и телевизионен актьор Алън Рикман, прочул се по света през 1988 г. като Ханс Грубер - противника на Брус Уилис в първия екшън от поредицата "Умирай трудно", и впоследствие сдобил се с нови почитатели с ролята на Сивиръс Снейп от киносагата за приключенията на Хари Потър, почина на 69-годишна възраст.
- 18 януари - Мишел Турние, известен френски писател и лауреат на награда "Гонкур", почина на 91-годишна възраст.
- 18 януари - Глен Фрей, китарист, съосновател и член на една от най-известните рокгрупи в САЩ "Игълс (Eagles)", почина на 67-годишна възраст.
- 19 януари - на 84-годишна възраст си отиде Еторе Скола, един от последните големи майстори на италианското кино, режисьор на филмови шедьоври с участието на актьорите Марчело Мастрояни, София Лорен, Виторио Гасман и Нино Манфреди.
Февруари
- 16 февруари - египтянинът Бутрос Бутрос-Гали, бивш генерален секретар на ООН - първият африканец, оглавил организацията, почина на 93 години.
- 17 февруари - на 75-годишна възраст почина полският кинорежисьор, сценарист и писател Анджей Жулавски, създател на филми като "Третата част на нощта" и "Дяволът".
- 19 февруари - Харпър Ли, авторката на класиката в американската литература "Да убиеш присмехулник" и на публикуваната миналата година книга "И страж да бди на пост", почина на 89-годишна възраст.
- 19 февруари - На 84-годишна възраст почина световноизвестният италиански писател философ Умберто Еко, автор на романа "Името на розата".
Март
- 4 март - Американският писател Пат Конрой, автор на бестселъра "Принцът на приливите", си отиде на 70-годишна възраст.
- 6 март - На 94-годишна възраст почина бившата първа дама на САЩ Нанси Рейгън.
- 8 март - Джордж Мартин, легендарният продуцент на "Бийтълс", наричан от мнозина пети член ливърпулската четворка, почина на 90-годишна възраст.
- 24 март - Светът изгуби Йохан Кройф, легендата на холандския футбол и смятан за един от най-добрите играчи във футболната история, починал на 68 години.
- 26 март - Американският писател Джим Харисън, автор на историческата сага "Легенди за страстта", почина на 78-годишна възраст.
- 30 март - На 86-годишна възраст си отиде Юрий Бутирин, създателят на култовата анимационна поредица "Ну, погоди!".
- 31 март - Унгарският писател, оцелял от Освиенцим и лауреат на Нобелова награда за литература Имре Кертес почина на 86-годишна възраст след продължително боледуване.
- 31 март - Британският комик Рони Корбет, станал популярен като "малката половина" от телевизионното дуо "Двамата Рони", се спомина на 85-годишна възраст.
- 31 март - Британската архитектка от иракски произход Заха Хадид, първата жена, спечелила награда "Прицкер", почина на 65 години.
Април
- 2 април - Аржентинският джаз музикант, композитор и саксофонист Леандро "Гато" Барбиери, носител на награда латино "Грами" за цялостно творчество, почина на 83-годишна възраст.
- 12 април - Музикалният продуцент Дейвид Гест, бивш съпруг на Лайза Минели и близък приятел на покойния Крал на попа Майкъл Джексън, почина на 62 години.
- 13 април - Британският актьор Гарет Томас, звездата на хитовия научнофантастичен сериал от 70-те години на миналия век "Седморката на Блейк", почина на 71-годишна възраст.
- 17 април - Актрисата от САЩ, Дорис Робъртс, звездата на сериала "Всички обичат Реймънд", си отиде на 90-годишна възраст.
- 21 април - Легендарният певец от САЩ Принс, изпълнител на хита "Purple Rain", почина на 57-годишна възраст от свръхдоза от силното опиоидно обезболяващо фентанил.
- 24 април - На 66 години почина певецът Папа Уемба, бащата на конгоанската румба.
Май
- 28 май - Джорджо Албертаци - един от най-известни театрални и филмови актьори на Италия, си отиде на 92-годишна възраст.
Юни
- 3 юни - Мохамед Али, легендата на бокса, почина на 74-годишна възраст.
- 6 юни - Известният британски драматург Питър Шафър, автор на пиесите "Еквус" и "Амадеус", почина на 90-годишна възраст.
- 8 юни - Френският писател Морис Понс, автор на романа "Сезоните", си отиде на 91 г.
- Мичу Мезарос, бивш цирков артист, изиграл ролята на симпатичното извънземно Алф в хитовата ситуационна комедия на телевизия Ен Би Си, почина на 76-годишна възраст.
- 27 юни - Италианският актьор Бъд Спенсър, истинското име на когото е Карло Педерсоли, почина на 86-годишна възраст. Спенсър се е снимал в над 40 филма. Около половината от тях са с Терънс Хил, направили ги любимци на публиката. Обичайните му роли са на каубой или полицай.
Юли
- 2 юли - Режисьорът Майкъл Чимино, създал култовия филм "Ловецът на елени", почина на 77 години.
- 4 юли - Иранският режисьор Абас Киаростами, носител на награда "Златна палма" от кинофестивала в Кан, почина на 76 години.
Август
- 13 август - Френско-белгийската писателка Франсоаз Мале-Жорис, авторка на романа "Книжната къща", си отиде на 86-годишна възраст.
- 25 август - Френската дизайнерка Соня Рикел, основателка на едноименната модна къща и наричана "Кралицата на плетивата", почина на 86 години.
- 28 август - Мексиканският певец Хуан Габриел, музикална икона в Латинска Америка от 40 години, почина на 66-годишна възраст.
Септември
- 16 септември - Известният американски драматург Едуард Олби, трикратен носител на престижната награда "Пулицър", почина на 88-годишна възраст.
- 28 септември - Бившият израелски президент и виден държавник Шимон Перес почина на 93 години.
Октомври
- 9 октомври - Светът се прости с режисьора Анджей Вайда, считан за "бащата на полското кино" и за "съвестта на полския народ", починал на 90-годишна възраст.
- 13 октомври - Кралят на Тайланд Пумипон Адулядет - най-дълго управлявалият монарх в света, почина на 88-годишна възраст.
- 13 октомври - Дарио Фо, един от най-известните драматурзи и театрални актьори на Италия и носител на Нобелова награда за литература за 1997 г., почина на 90-годишна възраст.
Ноември
- 2 ноември - Клоунът Олег Попов - един от най-разпознаваемите руски артисти, си отиде на 87 години.
- 7 ноември - Легендарният канадски певец и композитор Ленард Коен, един от най-уважаваните и плодотворни визионери в света на музиката, почина на 82-годишна възраст.
- 25 ноември - Фидел Кастро, бащата на кубинската революция, почина на 90 години.
Декември
- 6 декември - Британският актьор ветеран Питър Вон, който играеше ролята на Майстер Емон Таргариен в сериала "Игра на тронове", почина на 93-годишна възраст.
- 25 декември - Британската поп звезда Джордж Майкъл, който се изстреля към славата през 1980 г. с Wham! и продължи кариерата си като соло изпълнител, почина в дома си в Англия. Той бе на 53 години.


authors:
Боряна Павлова
Дек
По Публикацията Работи

title: Палестина след Доналд Тръмп - ще я бъде ли?

maintext:
Палестинската държава може да престане да бъде тема, след като избраният за президент на САЩ Доналд Тръмп встъпи в длъжност следващия месец, каза днес водещ израелски министър от десницата, цитиран от ДПА и БТА.
"Палестина ще бъде свалена от дневния ред" след 20 януари, заяви израелският министър на образованието Нафтали Бенет за информационния портал "Ynet". Той обеща да подеме инициативи за анексиране на големи части от Западния бряг.
Бенет, който е лидер на партията "Еврейски дом", разкритикува вчерашна реч на американския държавен секретар Джон Кери, определяйки я като "напълно откъсната от реалността".
Кери използва една от последните си речи като държавен секретар, за да упрекне Израел за това, че разширява своите селища. Той предупреди, че по този начин се поставя в "сериозна опасност" решението с две държави.
Макар да не спомена изрично Бенет, Кери го цитира няколко пъти в речта си и предупреди, че "заселническата програма определя бъдещето на Израел".
Бенет е водещ поддръжник на законопроект, предвиждащ да се узаконят няколко селища.
Решението на Тръмп да избере за посланик на САЩ в Израел Дейвид Фридман, който казва, че не смята израелската заселническа дейност за незаконна, втвърдява позициите на подкрепящия селищата лагер.
Американско-израелските отношения станаха особено напрегнати, след като миналата седмица Съветът за сигурност на ООН прие резолюция, осъждаща заселническата дейност на Израел.


authors:
Златко Желев
Дек
По Публикацията Работи

title: Напусна ни проф. Кръстьо Петков. Поклон!

maintext:
Бившият председател на КНСБ проф. Кръстьо Петков е починал тази нощ след мъчително боледуване, съобши "24 часа".
Последните години професорът се бореше с рака, но не преставаше да работи.
Кръстьо Петков Петков е български учен и политик, председател на Обединения блок на труда, който основава през 1997 година. Бивш председател на КНСБ (1990-1997).
Той бе и народен представител от парламентарната група на Коалиция за България в 39-тото Народно събрание.
Професор Петков е роден на 18 ноември 1943 година в село Княз Александрово (днес град Димово). Завършва Техникума по хидромелиорации в град Павликени, а през 1968 година се дипломира със специалност "Политическа икономия" във Висшия икономически институт "Карл Маркс" - София (УНСС).
През 1986 година защитава докторска дисертация по проблема за трудовите отношения и е избран за професор по социология в Софийския университет "Св. Климент Охридски".
Специализира социология, социология на труда, икономика и социална политика в Академията на науките в Новосибирск, в Международния институт по труда в Женева, в Университета по икономика и политически науки в Англия.
Участвал е в университетски програми и семинари в САЩ, в университетите в Мичиган, Бъркли, Дюк и др.
Поклон пред паметтта му!


authors:
Вера К. Александрова
Дек
По Публикацията Работи

title: Захарова vs. Обама: Неуспял президент с неграмотен екип

maintext:
Прессекретарят на руското външно министерство Мария Захарова отправи тежки критики срещу президента на САЩ Обама и неговия екип след изгонването на руските дипломати от САЩ.
От социалната мрежа дипломатът упреква американския държавен глава, че не е успял да впише никакви постижения в историята на президентството и нарича екипа му "късоглед и озлобен".
Още по темата Обама наложи санкции срещу Русия заради намеса в изборите 29 дек 2016 22:23 289
"Днес САЩ и американският народ бяха унизени от собствения си президент. Този път драскотина на Вашингтон нанесе собственият му господар, максимално увеличавайки броя на неотложните работи за идния екип“, написа в профила си във Facebook Мария Захарова.
Тя допълва, че Русия ще направи официални изявления, "контрамерки и други неща", пише "Фокус".
Дипломатът нарича администрацията на излизащия в оставка президент "група от външнополитически неудачници – озлобени и късогледи".
"Така и не успял да впише в историята на президентството никакви постижения на международната арена, нобеловият лауреат измисли да постави вместо елегантна точка тлъсто петно“, написа още Захарова.
Прес-секретарят на руското МВнР също заяви, че в момента целият свят наблюдава "съкрушителен удар по престижа на САЩ и на тяхното лидерство, нанесени от Барак Обама и неговия неграмотен външнополитически екип".


title: Източна Европа и краят на илюзиите, 10 години по-късно

maintext:
След 10 години еврочленство България и Румъния си остават откъснати от останалата част на Европа, четем в анализ на "Нойе Цюрхер Цайтунг", озаглавен "Чуждеещата Източна Европа". И други медии обръщат поглед към България.
"България е без ръководство, Македония попадна в политически пат, а на изборите в Румъния победи един осъден изборен измамник: В Югоизточна Европа чезне доверието в демокрацията" - с това въведение започва анализът на Ханс-Петер Зибенхаар, публикуван на страниците на германския вестник "Ханделсблат". В статията между другото четем:
"Нестабилността, предизвикана от изборите в Румъния, е илюстрация на факта, че в периферията на ЕС хората постепенно губят вяра в демокрацията по западноевропейски образец. Съседна България в момента е без правителство", пише Зибенхаар и припомня как се е стигнало до оставката на "дясноцентристкия кабинет на проевропейския премиер Бойко Борисов": "Както и целият регион, страната е измъчвана от корупцията и от липсата на правна сигурност. Заплануваната амбициозна съдебна реформа не получи достатъчно подкрепа в парламента в София. Вместо нея беше приета една "реформичка", която не гарантира независимостта на съдебната система и устойчивата борба срещу подкупността. Един Господ знае накъде ще поеме политически тази стратегически важна държава на външната граница на ЕС с Турция. В бъдеще ключова роля може би ще играе генерал Румен Радев, приятел на Русия", пише "Ханделсблат".
Застой и огорчение
И британският "Икономист" прави връзка между Румъния и България с помощта на ключовата дума "корупция": "Според Центъра за изследване на демокрацията броят на хората, които са плащали подкуп в България, за пет години се е удвоил. В своята последна оценка ЕК призовава България да създаде антикорупционна служба като тази в Румъния. Румен Радев, който беше избран за президент, по време на кампанията си отправи сигнал, че ще подкрепи такава мярка. Но това едва ли ще стане, защото от румънския опит мнозина политици си извадиха поуката, че колкото по-независима е прокуратурата, толкова по-голяма е вероятността те самите да се окажат в затвора", коментира "Икономист".
За корупцията, елитите и недоволството на хората в страни като Румъния, България и Молдова пише и швейцарският "Нойе Цюрхер Цайтунг": "Хората вече не очакват от елитите почти нищо друго, освен стремеж към самообогатяване за сметка на населението. А самите елити не желаят никой да ги тревожи в техните луксозни оазиси".
В обширния анализ на вестника за "чуждеещата Източна Европа" четем още: "Привлекателната сила на Европа сериозно отслабна. В резултат отслабнаха и онези напредничави политически сили, които настояват за реформи. В Молдова и в България корупционните мрежи отдавна изтикаха обновителите в периферията. (…) А защитниците на статуквото извличат ползи от разочарованието на хората, които до неотдавна възлагаха надежди на ЕС. Вярно, че има и някои успехи. Особено в навечерието на приемането в ЕС заплатите в България и Румъния значително нараснаха. Благодарение на структурните помощи инфраструктурата беше подобрена, а в сравнение с хаотичните години след 1990 днес безработицата е рекордно ниска. Въпреки това двете страни си остават откъснати от останалата част на Европа. Заплатите там все още са най-ниски в ЕС, благосъстоянието е несправедливо разпределено, а равнището на корупцията е най-високо в Европа. Огорчението беше подсилено и от глобалната криза, която избухна малко след приемането на България и Румъния през 2007 година. (…) Мнозина си представяха "цъфтяща Европа" съвсем другояче.
Има и друго: твърде много хора напуснаха родината си. Западна Европа почти не си дава сметка до какво драматично преселение на народите доведе колапсът на Източния блок: между 1990 и 2012 година 20 милиона средно- и източноевропейци се преселиха, най-вече на запад. България и Румъния изгубиха 15% от населението си, цели региони бавно умират.
Това е добре за Западна Европа, която печели от преселниците, защото те са млади и - в противовес на разпространеното клише - добре образовани, мотивирани и приспособими. Лошо е обаче за техните родни страни, защото най-даровитите тръгват подир европейската си мечта към чужбина и рядко се връщат обратно.
Извън големите градове хората все по-често преживяват единствено благодарение на паричните преводи от чужбина и на държавните пенсии. Застаряващото население се бои от пазара, от миграцията, от модернизацията - и гласува за постсоциалистите.
Опасен разлом
"Ако Югоизточна Европа иска да върви напред, тя трябва да заложи на онази част от населението, която притежава знания, инициативност и откритост към света. За разлика от предишни поколения, тези хора (дори когато са в чужбина - бел. ред.) благодарение на модерните комуникации остават свързани със своята родина и критично следят случващото се там. (…) ЕС може да подкрепи тази тенденция, като целенасочено инвестира в програми за завръщането им у дома. Ако тази интеграция успее, тепърва ще трябва да се преодолява съпротивата на утвърдилите се местни корупционни мрежи. Защото те нямат интерес от новопоявяваща се конкуренция - на изборите в Румъния и в Молдова всячески се опитваха да попречат на гласуването в чужбина.
Тези мрежи насъскват своя твърд електорат срещу диаспората с твърдението, че тя се състои от чуждестранни агенти. В резултат поляризацията става все по-силна. Този разлом на обществата, който отчасти се покрива и с конфликта "Запад-Изток", е много опасен. И не на последно място предоставя на Русия възможността да се меси. Да, в някаква степен обществените напрежения в резултат от евроинтеграцията са неизбежни - защото не всички печелят от новите шансове. В Източна Европа обаче тази поляризация взе размери, които застрашават стабилността, тъй като в постсоциалистическия грабителски капитализъм просто липсва социално подсигуряване за многочислените губещи", пише "Нойе Цюрхер Цайтунг", цитиран от Дойче веле.


authors:
Златко Желев
Обновена
Дек
По Публикацията Работи

title: Годеникът Илиян уби Милена. В ареста е!

maintext:
Полицията в Пловдив разкри убийството на 26-годишната Милена Динова в Куртово Конаре.
В ареста за 72 часа е задържан годеникът ѝ – Илиян, повдигнато му е обвинение, съобщиха от прокуратурата.
Още по темата Убийство от ревност! Красивата Милена – жертвата от Куртово Конаре 29 дек 2016 12:07 127
Причината за престъплението е изключително болезнена ревност – Милена и Илиян се скарали преди тя да излезе за работа. Когато тя тръгнала, той изтичал зад нея с нож и я пробол веднъж в сърцето, прибрал се и си легнал.
Пред разследващите 28-годишният мъж е признал за извършеното от него.
В рамките на разследването са били извършени 2 претърсвания и изземвания и 4 огледа на местопрестъплението, като са били намерени и иззети множество веществени доказателства и биологични следи.
Назначени са съдебно-медицинска, биологична и дактилоскопна експертизи.
Обвиняемият е задържан за срок от 72 часа с постановление на наблюдаващия прокурор, като предстои да бъде поискано от Окръжен съд – Пловдив вземане спрямо него на най-тежката мярка за неотклонение "задържане под стража".
Според разследващите нараняванията по лицето на жертвата са получени при падането ѝ.
Dnes.bg припомня, че тялото на Милена бе намерено преди две вечери близо до къщата, в която живее.
Младата жена работела в месокомбинат в съседно село и тръгвала на работа за нощна смяна към мястото, където я чакали колегите й. Именно те подали сигнала в полицията, че тя не е дошла на уговореното място.


authors:
Петя Славова
Дек
По Публикацията Работи

title: Марк Зукърбърг си има изкуствен интелект

maintext:
Марк Зукърбърг представи новия си домашен асистент с изкуствен интелект "Джарвис", озвучен от гласа на Морган Фрийман, предаде Асошиейтед прес.
Основателят на Facebook се похвали с публикация за проекта и видеа на собствената си страница в социалната мрежа.
Асистентът, който приема гласови команди, получи името си от подобно устройство във филма "Железният човек", озвучено отново от актьора Морган Фрийман.
В споделените видеа Зукърбърг контролира осветлението, температурата и дори си препича филийка на тостера. "Джарвис" също пуска музика, но когато създателят му го кара да избере някоя хубава песен на канадската банда "Никълбек", асистентът отговаря: "Няма хубави песни на "Никълбек".
Във видеата се появяват и съпругата на Марк Зукърбърг Присила Чан и тяхната дъщеря Максима.


title: Свещена дрямка, празничен петък: Пастафарианците в битка със съда!

maintext:
По-лесно може да се снимаш с гевгир на главата за шофьорска книжка, отколкото да получиш формална регистрация на вероизповедание. Това коментира учредителят на Църквата на Летящото спагетено чудовище Стефан Кирязов в предаването "България сутрин".
Още по темата Църквата на Летящото спагетено чудовище иска регистрация у нас 5 сеп 2016 07:43 119
Припомняме, че вчера Софийският градски съд отказа да регистрира Църквата на Летящото спагетено чудовище. Така пастафарианството в България ще продължи да се практикува неофициално, а не като вероизповедание."На пръв поглед не би трябвало да е така, защото в България има над 100 признати вероизповедания, но се оказа, че нашето е проблем да се регистрира", коментира Кирязов и добави, че в България има около 3000 последователи на вероизповеданието.Според него в аргументите на съда има явен предразсъдък против всички религии, които не са "християнски секти"."Сред мотивите им за отказа е, че нашата религия е базирана на емпирично изучаване на реалността чрез наука и познание. Комисията твърди, че това е в разрез със сакралността на вероизповеданията и е причина за нарушаване на толерантността на вероизповеданията", коментира той.По думите му съдът се аргументира за отказа си още, че от Църквата на Летящото спагетено чудовище не са изложили практиките си достатъчно подробно.От Църквата на Летящото спагетено чудовище могат да обжалват в едноседмичен период, потвърди Кирязов, но и подчерта, че сега са празници. Въпреки това той е категоричен, че ще обжалват решението.Утре от 14:00 часа членовете на църквата ще се съберат на символична сбирка. По думите му всеки петък от седмицата е празник, а през този ден на всеки пастафарианец се полага една следобедна дрямка. "Смятаме да се борим за тази свещена дрямка на работните места. Както по-големите фирми правят стаичка за молитви, ние ще се борим за диван, за да можем да си изпълним едно от трите тайнства"."Доказателствата във Вселената подкрепят много повече създател с безброй много израстъци, защото е все по-вероятно Вселената да е безкрайна и има изключително много микроскопични частици в нея. Кажете ми как може създател с краен брой крайници да създаде такава Вселена", разкри още от вярванията си Кирязов.


authors:
Илияна Николова
Дек
По Публикацията Работи

title: Рецептата Dnes: Хляб елха с шунка и кашкавал

maintext:
Продукти:
1 тесто за пица
200 г шунка
200 г кашкавал
1 жълтък
сух розмарин или други ваши любими билки
Приготвяне:
Нарежете шунката на фини малки парченца, а кашкавала на кубчета. Сложете тестото за пица на равна повърхност. Откъснете малка топка от него и я разстелете леко в ръката си. Сложете по едно парче шунка и кашкавал, завийте и оформете топче. Същото направете и с останалата част от тестото. Подредете топчетата в тавичка върху хартия за печене във формата на елха. Намажете ги с жълтък и поръсете с розмарин. Печете в предварително загрята фурна на 180 градуса за около 25 минути. Сервирайте със сосове по ваш избор.


authors:
Петя Славова
Дек
По Публикацията Работи

description: Кечистът Дуейн

title: Дуейн "Скалата" Джонсън - личност на годината в киното

maintext:
Кечистът Дуейн "Скалата" Джонсън, успешно преквалифицирал се в актьор, беше обявен за Филмова личност на годината от "Ю Ес Ей тудей", съобщи Контактмюзик.
За Шоумен на годината изданието избра актрисата Кейт Маккинън от "Ловци на духове 3", която е и редовна участничка в скечовото телевизионно шоу "На живо в събота вечер".
Титлата си за Музикант на годината "Ю Ес Ей тудей" присъди на суперзвездата Бионсе, пише БТА.
За Писател на годината беше обявен авторът на отличения с Американска литературна награда роман "Подземната железница" Колсън Уайтхед.
Джонсън озвучи богът Мауи в "Смелата Ваяна", както и се снима в "Бързи и яростни" 8 и пълнометражният "Спасители на плажа".


authors:
Василия Пейчева
Дек
По Публикацията Работи

title: Таксиджиите в Пловдив на протест срещу увеличен данък

maintext:
Таксиметрови шофьори се събраха пред сградата на община Пловдив и изразиха своя протест срещу увеличения на 750 лева данък за бранша.
Това е вторият протест на таксиджиите този месец, след като на 21 декември блокираха в час пик централни булеварди в града.
Те поискаха да се срещнат с кмета на града Иван Тотев, но от общината им казаха, че той е излязъл малко преди те да се съберат.
Според някои от шофьорите добрата страна е, че налогът от 750 лева на година може да се плаща на равни части всеки месец, но тогава пък трябва да купуват ежемесечен стикер за разрешително, който е 34 лева.
Превозвачите смятат, че новият налог ще доведе до повишаване на тарифите поне с 0,10 лева на километър, което ще компенсира донякъде увеличението на данъка.
Те поставиха отново и старите си проблеми - забраната да спират на автобусни спирки, недостатъчните стоянки, както и това, че такива изобщо няма на ремонтираните булеварди.


title: Русия, Иран и Турция планират да си поделят Сирия

maintext:
Русия, Иран и Турция определят бъдещето на Сирия, обобщава "Московский комсомолец" твърдения в руския печат. Медиите научиха, че трите държави планират да си поделят Сирия, очертавайки неформални зони на влияние, пояснява вестникът.
Изданието коментира информации в западни медии за планираната подялба. Според анонимни източници сделката предвижда сирийският президент Башар Асад да остане на поста поне няколко години.
"Временно и силно отслабен", "само до следващите избори", отбелязва "Московский комсомолец". Според всекидневника за сирийския лидер лобира Иран, тъй като Асад осигурява на Техеран коридор до съюзната му ливанска групировка Хизбулла.
Планът на тази "сделка" засега е в зачатъчно състояние - трябва да бъде одобрен от Асад и от сирийската въоръжена опозиция, без да се споменават страните от Персийския залив, САЩ и ЕС. На този етап може да се появят трудности, защото Техеран е категорично против участието в преговорите на на своя съперник Саудитска Арабия. Недоволни може да бъдат и САЩ, след като е решено този път да не бъдат привлечени към уреждането в региона, пише вестникът.
В момента данните оставят неяснота как може да се раздели Сирия без участието на сирийското ръководство, за което не се споменава в досегашните информации, коментира арабистът Борис Долгов.
Тези данни според него може да са "пример за неведнъж използвана от медиите технология, когато информацията частично се базира на реални факти и частично - на предположения".
"Бъдещето на сирийското териториално и държавно устройство се определя на първо място от легитимно избраните власти на страната. Без тяхно участие не може да се вземе никакво решение", изтъква руският политолог.
"Взгляд" отбелязва, че в развитието на сирийския конфликт "изглежда настъпва решаващ момент".
Руският президент Владимир Путин заяви, че е сключено макар и "крехко", но все пак крайно важно за Сирия примирие между правителството на Асад и въоръжената опозиция", пояснява онлайн изданието.
Който и да искаше отстраняването на Асад - не само сирийската опозиция, но и САЩ, които многократно настояваха: "Асад трябва да си ходи!", никой от тях не постигна целта си. А сега, когато сирийската правителствена армия печели победи, е още по-неясно защо Асад трябва да напусне поста си, подчертава Леонид Калашников, депутат от Държавната дума, цитиран във "Взгляд".
Според него Асад изпълнява исканията за политически промени в Сирия. През април в страната имаше парламентарни избори, напомня Калашников.
"Въпросът за оттегляне на Асад не се обсъжда в рамките на преговорите" за уреждане в Сирия, заявява пред електронния вестник Игор Морозов от външнополитическата комисия в горната камара на руския парламент.
Участниците в предстоящата среща по сирийския проблем в казахстанската столица Астана ще формират според него група, която да подготви нова конституция на Сирия и вече въз основа на този документ да се организират следващите сирийски парламентарни и президентски избори.
Сирия е единна суверенна държава и не мисля, че Турция би могла някак да възрази срещу това Асад да запази властта. Съдбата на Сирия ще се решава от сирийския народ. Освен това е от значение как ще се държат в новите условия САЩ, а и сирийските кюрди, чиято групировка наброява 50 000 души, допълва Морозов.
Сирийският експерт Абас Джума, цитиран в материала, не очаква Сирия да бъде официално разделена на сфери на влияние, тъй като "нито Турция, нито Русия, нито Иран имат интерес" от това. За Турция идеята да се раздроби Сирия е неразривно свързана с кюрдския въпрос, а "за тях изобщо не е изгодно да го поставят", пояснява аналитикът.
Той обаче допуска Сирия да бъде разделена де факто. "Турската окупация на Северна Сирия естествено внася в ситуацията деструктивен момент. Турция има нужда от лоялна сирийска опозиция и съответно ще се стреми да укрепи лоялните към нея сили в тази буферна зона. В бъдеще ще се наложи турските войски да напуснат Сирия, иначе ще се разрази международен скандал, затова те искат да оставят там сигурни свои хора", добавя политологът.
/БТА/


authors:
Камелия Цветанова
Дек
По Публикацията Работи

title: Катастрофални трусове у нас? Не, Обетована земя сме!

maintext:
За отделните сеизмични зони на България честотата на катастрофалните земетресения достига до хиляди години, докато в Румъния средната честота е 40-50 години, успокои проф. Емил Ботев, ръководител на департамент "Сеизмология" в Националния институт по геофизика, геодезия и география при БАН пред БНР, след като тази нощ силен трус беше регистриран на територията на Врача и беше усетен и у нас.
Още по темата Трус от 5,6 по Рихтер разбуди Северна България 28 дек 2016 05:42 56
Според Ботев обаче няма никакво място за сравнение между България и Румъния.
"По отношение на катастрофалните земетресения сме нещо като Обетована земя", смята той.
"Изследванията, които правим, ни дават основания да твърдим, че нямаме натрупани такива големи напрежения, докато румънските колеги и международните експерти не могат да кажат това за вранчанското дълбочинно огнище. Очаква се там да продължават тези катастрофални земетресения с относително висока честота, докато честотата на тези земетресения с магнитуд 7, които могат да доведат до сериозно въздействие върху жилищния фонд и инфраструктурата, при нас стават на стотици години", поясни професорът.
Учените от БАН определят максималната степен на въздействие върху страната на земетресението във Вранча до пета и то в близките до Румъния населени места. Сеизмичните вълни пристигат безпрепятствено на големи разстояния, затова земетресението се усеща в много широк ареал, но остава само в сферата на усещанията, на въздействието върху психиката на хората, обясни проф. Ботев.
"Умерени по сила земетресения във Вранча се случват относително често, но дълбочината ги прави относително безопасни, с магнитут от 5, 5 до 6 по Рихтер стават в рамките на четири-пет години", допълни той.
Според него такива земетресения не водят до сериозно въздействие върху инфраструктурата.
Катастрофалните земетресения там не са рядкост, през 40-50 години стават земетресения с магнитуд по-голям от 7 по Рихтер, предупреди обаче той.


title: Последен работен ден за 2016 г. И хиляди - пак на път!

maintext:
30 декември е последният работен за 2016 година. Очаква се хиляди българи отново да тръгнат на път за новогодишните празници.
За да се избегнат километричните задръствания, от Пътната агенция ограничават движението на тежкотоварните автомобили от 16 до 20 часа по магистралите и основните пътища, съобщи "Нова телевизия".
На изхода на София при Владая ще се отворят две ленти в посока Перник, а в последния почивен ден двете ленти ще са към София.
От агенцията призовават да се ползва и магистрала "Люлин", която се поддържа в добро състояние.
"Всички екипи са мобилизирани в 24-часов режим на готовност, въпреки прогнозите на метеоролозите за слаби снеговалежи, те реагираха добре и обстановката беше овладяна", коментира Георги Златев от Агенция "Пътна инфраструктура".
Той обясни, че е имало недобросъвестни шофьори на товарни автомобили, които са създадоли затруднения и призовава да се спазват ограниченията, които се налагат от полицията.


authors:
Елка Василева
Обновена
Дек
По Публикацията Работи

title: Афганистански депутат ранен при експлозия в Кабул

maintext:
Афганистански депутат беше ранен при експлозия на бомба край автомобила му в Кабул, съобщи Франс прес, като се позовава на местните власти.
Депутатът Факури Бехищи от централната провинция Бамиан отивал в парламента, когато бомба, поставена под мост, избухнала при преминаването на автомобила му. При нападението били ранени други двама души.
Говорителят на парламента Абдул Рауф Ибрахими заявил, че при експлозията бил убит член на семейството на депутата.
На 21 декември най-малко осем души загинаха при нападение на талибани срещу дома на друг депутат в Кабул - Мир Уали от провинция Хелманд. Депутатът оцеля при нападението, но двама от внуците му и няколко телохранители загинаха.
/БТА/


authors:
Камелия Цветанова
Обновена
Дек
По Публикацията Работи

title: Едноетажна къща пламна в столичния кв. "Орландовци"

maintext:
Едноетажна къща се подпали гори в столичния квартал "Орландовци“, съобщиха от МВР.
При инцидента няма пострадали и не са засегнати други къщи.
По предварителна информация пожарът е възникнал от газова бутилка.


title: САЩ връщат на Япония 4000 хектара на остров Окинава

maintext:
САЩ връщат на японското правителство близо 4000 хектара на южния остров Окинава - първи подобен жест от 1972 г., съобщи американския Държавен департамент, цитиран от ДПА.
Това намалява с 20 процента територията, използвана от САЩ на острова, като същевременно гарантира способността ни да изпълняваме ангажиментите си съгласно споразумението за сигурност, каза говорителят на Държавният департамент Джон Кърби.
Върнатата земя се намира в северната част на Окинава и досега е била използвана за тренировъчни нужди от американските военни.
Връщането е пример за духа на сътрудничество в американско-японския съюз и е част от ангажимента ни за прегрупиране на американските сили в Япония, отбеляза Кърби.
Церемония във връзка с връщането на парцела се състоя вчера в Токио в присъствието на американската посланичка Карълайн Кенеди и японския премиер Шиндзо Абе. Друга церемония е планирана за днес и в нея ще участва генералният секретар на японското правителство Йошихиде Суга, който е и министър, отговарящ за базите в Окинава.
Американците завземат остров Окинава през Втората световна война и го връщат на Япония през 1972 г., но там остават разположени американски военни и това от години поражда напрежение сред местните жители.
/БТА/


authors:
Екип На Dnes.Bg
Дек
По Публикацията Работи

title: Да делят ли? Анна и Луси нищо не делят, дори и мъжа си!

maintext:
Анна и Луси Десиник от Австралия не делят нищо. Те са еднояйчни близначки и в живота им всичко идва по две. Освен гаджето!
Близначките от Пърт са похарчили близо $250 000 за операции и подобрения по себе си, включително филъри за устни и импланти, за да изглеждат лика прилика, пише австралийският "Sydney Morning Herald.
Единственото нещо, което обаче нямат по две, е гаджето. Затова им се налага да делят 32-годишният механик Бен.
Дамите дори искат да забременеят заедно, защото държат телата им да бъдат абсолютно еднакви. Не им пука явно, че на Бен му трябва два пъти повече енергия!
Ана и Луси се появиха в австралийско телевизионно шоу, в което разказаха за еднаквите си животи.
"Ако тя ходи няколко метра, и аз трябва да ходя няколко метра, за да изгорим същите калории", заяви Луси в ефир.


title: Наредба праща учителите на психотест през 5 години

maintext:
Учителите да минават на психотест през период между 3 и 5 години, а не ежегодно, както се предвиждаше до момента.
Такава промяна в наредбата, която изискваше медицински прегледи при психиатър за педагозите всяка година, е приета от Отрасловия съвет на МОН.
Това съобщи зам.-министърът на образованието в оставка Диян Стаматов, пише “Монитор“.
Това обаче не е окончателен текст, предстои промените да бъдат съгласувани със здравното министерство. Психотестовете обаче остават задължителни за новите учители, преди да бъдат назначени на работа.
За промени на наредба 4, която беше спусната от здравното ведомство, се заговори след масовото недоволство на учителите, породено от идеята да подлежат на преглед при психиатър всяка година.
Според наредбата длъжността на учител не може да се заема от лице, страдащо от шизофрения, психични и поведенчески разстройства, включително такива, които включват злоупотреба с алкохол.
Учителската професия не е подходяща и за лица с епилепсия, разстройства на настроението, както и с налудни разстройства, свързани с личностнова и поведенческа промяна.
В класните стаи не бива да попадат и лица, страдащи от т.н. разстройства на сексуалното влечение като педофилия, психични разстройства като алцхаймер, съдова деменция, други деменции и белодробна туберкулоза с бацилоотделяне.
Заболяванията могат да бъдат установени от лекар специалист в съответната област – психиатър, доктор по нервни болести или медик с придобита специалност по пневмология и фтизиатрия.
За психотестове за преподавателите обаче се заговори още през 2014 година след скандалния случай с малката Ана-Мария, чиито родители подадоха жалба, че дъщеря им е била сексуално тормозена в 4-то помощно училище.


authors:
Теодора Драгоева
Дек
По Публикацията Работи

title: Как да направим партньора си щастлив? И зодиите подсказват

maintext:
Всеки човек си има свои личностни черти, които до голяма степен зависят и от неговия зодиакален знак.
Вижте как можете да направите партньора си още по-щастлив, според темперамента и характеристиките на неговия зодиакален знак:
Овен
Всеки Овен обича да говори за себе си. Той обича, когато хората се интересуват от неговия живот, вземат под внимание мнението му и се опитват да задоволят нуждите му. Когато един Овен не се чувства добре, настроението му може да бъде повдигнато с компанията на добър приятел или със спорт.
Телец
Телците са най-щастливи, когато хапват хубава храна в изискана, интимна обстановка. Ако искате да поглезите своя Телец просто му организирайте една приятна гурме вечеря у дома или в любимото му заведение, съчетана с гледането на хубав филм или с нещо друго, което той обича да прави.
Близнаци
Да направиш един човек от зодия Близнаци щастлив е доста лесно, защото тези хора са позитивни по натура. Достатъчно е да му обръщате внимание и да му показвате, че го уважавате. На емоционално ниво хората от този знак искат да знаят, че половинката им ги цени.
Рак
Когато един Рак се нуждае от време да остане сам със себе си – осигурете му го. Той ще оцени това, че разбирате нуждата му от усамотение. Другият начин да го зарадвате е да го прегръщате, гушкате, милвате и целувате възможно най-често.
Вижте останалите зодии в Tialoto.bg


title: Тя не е на кон! Тя е на крава! Препуска ли, препуска

maintext:
Хана Симпсън от новозеландския Южен остров язди крава вместо кон, защото когато била малка, родителите й отказали да й купят пони, съобщи ДПА, цитирана от БТА.
Хана, която е на 18 години, опитомила кравата Лайлак в семейната ферма и я научила да прескача препятствия. Двете се изявяват така вече седем години.
Видеоклип в Instagram превърна Хана в сензация. Той показва как тя прескача с кравата си големи дънери.
"Винаги съм обичала приключенията и исках кон, но не ми разрешиха. Мисля, че ме предизвика малкият ми брат. Просто скочих и потеглихме", каза Хана Симпсън.
Тъй като работела в семейната ферма, тя била яздила и други крави. Лайлак обаче веднага й направила впечатление с таланта си.
"Когато беше малка, на няколко седмици, тя прескачаше оградата. Чудехме се как да я спрем" - разказа момичето.
Родителите й отстъпили и й купили кон преди две години. Хана обаче предпочита да язди любимата си крава.


title: Ще донесе ли наближаващата 2017 година мир в Сирия?

maintext:
Над 300 000 убити, 12 милиона или около половината от населението на страната - принудени да напуснат домовете си, цели градове в руини, безвъзвратно загубено безценно световно наследство и хиляди зловещи кадри, потресли света. Това е равносметката от продължаващия вече близо шест години конфликт в Сирия.
Започнал с протести на гребена на вълната на Арабската пролет, той постепенно прерасна в истинска война, която има няколко пласта: гражданска - между поддръжниците и противниците на клана Асад, който от десетилетия управлява и разделя тази страна с невралгично геополитическо местоположение; регионална - между двете ислямски сили в Близкия изток - сунитска Саудитска Арабия и шиитски Иран - и водените от тях блокове; и своеобразна "опосредствана" или "прокси война" между Съединените щати и Русия, както написа американският вестник "Ню Йорк таймс" в статия от 6 август.
При това, ако в уравнението бъдат включени регионална сила като Турция, кюрдският въпрос и джихадистката групировка "Ислямска държава", чийто светкавичен възход през 2014 г. едва ли би бил възможен без наличието на "свободен терен" в Сирия, конфликтът изглежда още по-сложен и трудно решим. Както впрочем доказа безплодността на десетки конференции, стотици срещи и хиляди телефонни разговори. Залозите са прекалено високи, особено за някои от "външните фактори" като Русия, Иран и Турция, но и за Съединените щати и Саудитска Арабия, за да отстъпят.
В резултат конфликтът в Сирия, който съвсем не е единственият по рода си в Близкия изток, се озова в центъра на световното внимание, подобно на Испания преди 80 години. Вестник "Индипендънт" неслучайно предупреди за обезпокоителни паралели между тези две формално граждански, но всъщност "опосредствани" войни между световните сили, и се запита дали Сирия няма да възвести началото на един глобален конфликт, така както Испания бе прелюдия към Втората световна война.
И ако тази констатация на британския ежедневник, направена на 30 януари 2014 г., остава все така актуална и обезпокоителна днес, близо три години по-късно, то през грохота на падащите снаряди и бомбардировките като че ли започват да се оформят бъдещите очертания на следвоенна Сирия. Основания за плаха надежда, че новата 2017 година най-накрая ще донесе така жадувания мир, или поне ще ни приближи към него, дават както бързото развитие на военната ситуация на терен, така и някои дипломатически процеси.
Ключовата дума към мира е "компромис" - такъв, какъвто ще трябва да направи всеки от факторите в конфликта, за да стане възможно оръжията да замлъкнат. Както и признанието, че лесни и изцяло добри решения просто няма.
Историците вероятно ще разделят конфликта в Сирия на няколко етапа. Началото на един от тях безспорно ще е пряката военна намеса на Русия на 30 септември 2015 г. Непосредствено преди това сирийската армия се разпадаше и хиляди бунтовници настъпваха, не без помощта на противотанкови ракети, доставени от Саудитска Арабия и САЩ, в райони, дълго време считани за бастиони на режима.
Намесата на Русия помогна на режима на президента Башар Асад първо да стабилизира разклатените си позиции, а след това - да премине в настъпление. Сега като че ли установяването на пълен контрол над Алепо, най-многолюдния град в Сирия и икономически център на страната преди войната, е въпрос на време за правителствените сили.
ООН е парализирана от ветото на Русия и Китай в Съвета за сигурност, а западните сили и арабските сунитски страни не могат да направят кой знае колко повече от това да осъждат сирийската армия и нейните съюзници.
Бунтовниците все още държат отделни огнища в цяла Сирия, но всеки опит за сваляне на Асад ще трябва да вземе предвид реалността, че той контролира четирите най-големи града и крайбрежието на страната, отбелязва Асошиейтед прес. Според американската агенция поражението в Алепо ще е съкрушителен удар за опозиционните сили и няма да им остави особени шансове да си върнат инициативата.
В анализ от 29 ноември Франс прес пише за обрат в конфликта - режимът на Асад вече е в силна позиция.
От друга страна, твърденията на някои анализатори, че Русия печели "опосредстваната война" срещу САЩ в Сирия, като че ли са прибързани и преувеличени. Други техни колеги изтъкнаха довода, че режимът на Асад е твърде зависим от Москва и че руската армия може да затъне в конфликта.
Противопоставянето в Сирия освен това трябва да бъде разглеждано само като елемент от американско-руската конфронтация. А в по-общ план перспективите пред Русия съвсем не са толкова розови - страната е сравнително изолирана на международната сцена и понесе тежки щети от икономическите санкции и ниските цени на петрола.
Но да се върнем към Сирия. Бунтовнически групировки, включително ислямистки, продължават да контролират райони по протежение на границата с Турция на север (в провинциите Идлиб и Алепо) и с Йордания на юг (Дараа). Те може и да не са достатъчно силни, за да обърнат хода на войната, но разполагат със снабдителни канали и като че ли е трудно да бъдат неутрализирани окончателно.
Подкрепяни от Турция бунтовници освен това започнаха офанзива за превземане на бастиона в Сирия на "Ислямска държава" град Ракка. Падането на столицата на "халифата" изглежда е въпрос на време и също насочва погледите към дипломатическия фронт, на който се очаква да бъде начертано бъдещето на Сирия.
Най-важното развитие там през отиващата си година като че ли е оформящият се съюз между Русия и Турция. На противоположни позиции за конфликта в Сирия, Москва и Анкара на практика замразиха отношенията си след свалянето на руски бомбардировач от турски изтребители в района на сирийско-турската граница през ноември миналата година. Обвинявани в авторитаризъм от Запада, руският президент Владимир Путин и турският му колега Реджеп Тайип Ердоган си подадоха отново ръка.
На фона на все по-честите срещи и телефонни разговори между руски и турски лидери вестник "Файненшъл таймс" разкри на 1 декември, че Русия и сирийски бунтовнически лидери водят тайни преговори в Турция. Това не е първата среща между представители на руските власти и сирийската опозиция, но бунтовническата делегация е безпрецедентно голяма - признак за това с кого смятат опозиционерите, че трябва да постигнат сделка, отбеляза британският ежедневник. Показателно е и турското посредничество в преговорите.
Голямата неизвестна на дипломатическия фронт е избраният за президент на САЩ Доналд Тръмп, непредвидим и ексцентричен. По време на предизборната кампания той похвали Путин и загатна, че основната цел в Сирия трябва да е борбата срещу "Ислямска държава".
Това предизвика опасения у главните съюзници на Съединените щати в Европа, отбелязва Ройтерс. Те предупредиха, че краят на войната сам по себе си няма да е достатъчен, ако мирът признава интересите само на едно малцинство в Сирия и неговите международни покровители, визирайки режима в Дамаск, Иран и Русия.
В статия, публикувана в "Ню Йорк таймс" на 6 декември, американският дипломат Питър Галбрейт се обяви срещу предоставянето на допълнителна военна подкрепа за бунтовниците. Една такава помощ вече не би могла да обърне хода на войната, но със сигурност ще доведе до смъртта на още хора, се аргументира той. Вместо това Галбрейт призовава за сътрудничество с Русия за договаряне на следвоенното бъдеще на Сирия, което да включва завръщане на бежанците, амнистия за бунтовниците, отстраняване на представителите на сирийските власти, отговорни за най-сериозните престъпления, и гаранции под някаква форма за кюрдите.
На 1 декември службата на върховния представител на Европейския съюз за външната политика и сигурността Федерика Могерини представи документ, предлагащ по-голяма децентрализация, като един от ключовете към умиротворяване, стабилизиране и запазване на целостта на Сирия, съобщи Франс прес. Европейски дипломат, пожелал анонимност, спомена за фактическо разделяне на страната между руснаците на запад и антиджихадистката коалиция начело със САЩ на изток.
Така жадуваният устойчив мир неминуемо минава през удовлетворяването на най-важните цели на основните фактори в конфликта: за Русия това означава запазване на единствената й военна база в Близкия изток и, под някаква форма, на последния верен съюзник в региона; за Иран - защита на връзката с ливанското движение Хизбула по шиитската ос, минаваща през Ирак и Сирия; за Турция - придобиване на влияние в Сирия и париране на кюрдските аспирации за независима държава; за Съединените щати - падане от власт на неудобния режим на Асад, с уговорката, че тепърва предстои да разберем сирийската политика на президента Тръмп; за ултраконсервативните сунитски монархии от района на Персийския залив начело със Саудитска Арабия смяната на властта в Дамаск като че ли не подлежи на преговори.
Видимо най-щекотливият въпрос и основна пречка пред дипломатическото решение е политическото бъдеще на сирийския президент. Постигането на съгласие по него като че ли е невъзможна задача. Именно тук е необходим компромис от всички страни - едни свободни избори под международно наблюдение, включването на всички групи от пъстрото сирийско общество в процеса на взимане на решения и една децентрализация на принципа на военния контрол над съответните територии биха били основа за едно по-различно бъдеще за Сирия. Още повече че умората от кръвопролитията и заплахата от екстремистки групировки би трябвало да са достатъчен стимул за сътрудничество.
"Ислямска държава" може и да губи терен, но в никакъв случай не бива да бъде отписвана като военна сила, както доказа с мълниеносната си атака срещу Палмира през последните дни. Ясно е също, че групировката ще остане сериозна терористична заплаха, дори да загуби всички територии, които владее.
Но дори постигането на решение на сирийския конфликт само по себе си няма да е достатъчно, за да донесе траен мир в страната. Като "опосредствана война", Сирия е само една брънка, макар и основна, от глобалната конфронтация между Запада и Русия и от регионалния сблъсък между Саудитска Арабия и Иран. А уреждането по тези оси, особено по втората, изглежда невъзможно на този етап. Което предполага, че онези, които вземат връх на глобално и регионално равнище, ще налагат своята воля в Сирия със сила. Поне в близко бъдеще.
/БТА/


title: Тук Тръмп, там Тръмп... плъзна тату Тръмп мания

maintext:
Ким Кардашиан и Доналд Тръмп вероятно са най-обсъжданите фигури в САЩ през 2016. Новоизбраният президент на САЩ е мразен от едни и изключително харесван от други, без дори реално да е встъпил в длъжност.
Но оказва се, някои хора толкова много са пленени от Тръмп, че дори са готови да живеят цял живот с неговия образ. В следващата галерия ви предлагаме да видите някои интересни татуировки с лика на новия американски президент, а още подобни снимки може да откриете тук.


maintext:
Българският патриарх Неофит отправи традиционното си приветствие към българите за настъпващите Рождественски и Новогодишни празници, съобщи отделът "Връзки с обществеността" при Светия синод на БПЦ-БП.
"Скъпи сънародници, най-сърдечно Ви поздравявам със светлия празник Рождество Христово, който изпълва сърцата ни с радост и надежди и Ви честитя настъпващата Нова 2017 година! Свещеното Писание свидетелства, че "Бог е любов, и който пребъдва в любовта, пребъдва в Бога, и Бог - в него" (1Ин. 4:6)", казва в приветствието си към българите Негово светейшество.
Патриарх Неофит пожелава да се постараем Христовата безусловна и никога неотпадаща любов да се възцари в сърцата ни и тя да ни ръководи във всички наши дела и решения.
Така ще въздадем Богу хвала за всичките Му благодеяния и милости към нас, с дръзновение ще се надяваме на благодатната Му помощ във всичките ни добри начинания и в дни на изпитания. Нека му подражаваме в Неговото саможертвено човеколюбие и правим добро на хората, като ги утешаваме, укрепяваме и им помагаме според силите си, призовава българите патриарх Неофит.
Приветствието на Негово светейшество завършва с пожеланието: "Родилия се във Витлеем Христос да изпрати на всеки щастие, мир и благоденствие! Честито Рождество Христово".


authors:
Веселина Йорданова
Дек
По Публикацията Работи

title: Граждански принос в МВР: Дамян, който върна портмоне

maintext:
9-годишният Дамян Лазаров от Тутракан взе наградата за граждански принос към дейността на МВР. Момчето намира портфейл с близо 2 000 лева и го връща на полицията, а след това собственикът на парите е установен.
"Мама и тате ме учеха, че когато направя нещо, първо трябва да мисля, ако го направят на мен, как ще се чувствам", каза момчето.
На 17 юли Дамян излиза да играе и пред съседния вход на жилищния блок, в който живее, намира портмонето. Две седмици преди това пък момчето намира и портмоне с лични документи. То вижда адреса на собственичката от личната карта и сам й носи изгубеното.
Втората награда за граждански принос отива при двама младежи от Бургас. Това са 19-годишният Александър Пеев и 22-годишният Радостин Богданов, които задържаха опасен рецидивист.
Всичко се случва на 21 октомври в ресторант на хотел в Бургас, когато непознат издърпва раницата на 54-годишна жена и побягва. На виковете й се отзовават двамата младежи, които след кратко преследване, застигат и задържат крадеца до идването на полицията.
След отвеждането му в районното управление се оказва, че минути преди това, на жп гарата в града, той е нападнал и друга 64-годишна жена. Докато издърпвал чантата й рецидивистът й нанесъл сериозни травми.
За полицай на годината беше обявен Калин Литов от Главната дирекция "Борба с организираната престъпност" (ГДБОП). Тази дирекция получи и колективната награда.


title: Бум-бум! Германците харчат €133 милиона за пиротехника

maintext:
Броени дни преди новогодишната нощ, германците ще заделят и изхарчат около 133 милиона евро за пиратки, фойерверки, бенгалски огън и други пиротехнически изделия. Данните идват от германското обединение на пиротехническата промишленост, цитирано от ТАСС.
Официалната продажба на фойерверки в германските супермаркети става само три дни в годината - 29, 30 и 31 декември. В останалото време продажбата на пиротехника на територията на страната, с изключение на специализираните магазини, е забранена.
Пиротехничeските стоки трябва да бъдат одобрени от федералното управление за изучаване и тестване на материалите, едва след това тя попада на рафтовете в магазините.
В Германия пиратки могат да се хвърлят само на 31 декември и 1 януари. Изключение са териториите пред детските градини, старческите домове и църквите.
Миналата година митническата служба на Германия иззе около 25 000 фалшиви пиротехнически изделия. По-голяма част контрабандистите са се опитали да внесат от Полша в Германия.
(БТА)


title: Чепеларе открива ски сезона за Бъдни вечер

maintext:
На 24 декември се открива ски сезонът в Чепеларе, съобщиха от "Пампорово" АД.
От тази зима ски зоните Пампорово и Мечи чал в Чепеларе са обединени и достъпни с една обща лифт карта.
Церемонията за начало на зимния сезон ще започне с водосвет на долната лифтова станция в Чепеларе от 11 часа. Лифтът "Мечи чал" ще бъде пуснат в движение от 8:45 часа. С откриването на сезона в Чепеларе се дава старт на съвместната програма между Пампорово и "Мечи чал"- 2 ски зони, 1 лифт карта.
Така с всяка закупена лифт карта за Пампорово ще предоставя възможност за ползване и на лифта и влековите съоръжения в ски зона Мечи чал. Свързването на двете ски зони през тази зима ще бъде с автобусен транспорт.
Цената на дневните лифт карти за ски зона Мечи Чал от 24 декември ще бъде 39 лева за възрастен и 24 лева за деца.
Лифт картата "две в едно", която е валидна за ски зона Пампорово с достъп до Мечи Чал от 19 декември, е на стойност 55 лв за възрастен на ден и 33 лв за деца.


title: Мургави коледари си отнесоха боя заради: Ой, Коледо...

maintext:
Група роми от сливенското село Самуилово са се оплакали, че са бити на площада, защото пеели коледни песни на Бъдни вечер.
Те се обадили на лидера на партия ДРОМ Илия Илиев на 24 декември вечерта и му казали, че без никаква причина са станали жертва на агресия от страна на петнайсетина човека на селския площад.
Нападателите са ги обиждали и нагрубявали, като им казали: "Вие сте цигани и нямате право да пеете коледни песни", съобщи Илиев.
"Тези хора бяха в беда в Навечерието на най-големия Християнски празник - Рождество Христово и се чувстваха беззащитни от държавата. Още на следващия ден с част от екипа на ДРОМ, ние отидохме на място, за да им окажем съдействие и защита, така както повелява законът и Конституцията - всички български граждани да бъдем равни и с равни права", коментира Илиев.
Според него подобни случаи са абсолютно недопустими в днешна демократична, правова и европейска България.
"От тук нататък ние от ДРОМ ще се противопоставяме и ще бъдем силен отпор срещу всяко едно такова действие и нападение над ромската общност на дискриминационна и расова основа", закани се Илиев.


authors:
Екип На Bloomberg
Дек
По Публикацията Работи

title: 2016 беше сигурна година за авиацията

maintext:
2016 беше сигурна година за авиацията със сериозен напредък в редицата отношения. Това коментира авиоекспертът Александър Богоявленски в ефира на Bloomberg TV Bulgaria.
По думите му в момента авиацията "гледа" към нови предизвикателства, свързани с глобалната геополитическа сигурност, проблема с уязвимостта на летищата и самолетите.
"От една страна, трябва да гледаме към предизвикателството тероризъм като най-голямо за авиацията и от друга - вървим към изчерпване на ресурсите. Авиацията е един от най-големите консуматори на горива към момента. Липсва развитие по посока възприемане на алтернативните горива. Бяха направени стъпки в тази посока през 2016, но този процес ще бъде много по-бавен", посочи той.
Цената на горивото се отрази позитивно на индустрията през последните няколко години, отбеляза Богоявленски. "2016 беше изключително добра в това отношение, защото започнаха да растат приходите и доста компании, които бяха дълги години на загуба, започват да излизат на печалба. В същото време управлението и разходването на този финансов ресурс в компаниите ще бъде от ключово значение, посочи авиоекспертът.
Той коментира и инцидента с руския самолет Ту-154, разбил се в Черно море, малко след като е излетял от град Сочи.
Вижте повече във видеото на Bloomberg TV Bulgaria


authors:
Мартин Иванов
Дек
По Публикацията Работи

title: Note 8 не е излязъл, но вече се говори за... iPhone с писалка?

maintext:
Малко по-рано тази година шефът на Apple Тим Кук се изтърва, че сред плановете му влизат "някога" към iPhone-ите да се предлага и писалката Apple Pencil. "Само да видите какво може да се нарисува с тази писалка върху iPhone и iPad, просто няма да повярвате", беше казал в интервю Кук, цитиран от Digital Trends.
Официално едва ли ще чуем скоро дали писалката ще се предлага и за айфоните, освен за айпадите, на които може да се ползва към момента, но коментарите на изпълнителния директор на Apple и наскоро публикуван патент намекват, че това може да все пак да стане. Това пък означава, че може би се готви директен конкурент на Galaxy Note 8.
Публикуван тази седмица от Агенцицията по патентите и търговските марки в САЩ, Apple патентът носи името "Devices and Methods for Manipulating User Interfaces with a Stylus" (Устройства и методи за манипулиране на потребителски интерфейс със стилус) и показва, че може да се използва с много приложения и за iPad Pro, и за iPhone.
Интересна част от патента илюстрира как писалката може да се използва директно в iMessage - потребителят може да прикача към съобщенията свои рисунки. Друг пример е за приложението за видео редактиране iMovie - със стилуса ще може директно в него да се пишат бележки по различните слайдове.
Част от илюстрациите в патента се отнасят и за сензорен контрол в бъдеще. Изобразени са различни функции на самия стилус, които ще могат да се пускат/спират чрез тъч.
Една от популярните функции на Samsung смартфоните от серията Galaxy Note е точно писалка, която се прибира в специално отделение в самото устройство, когато не се използва. Имайки предвид, че Samsung усърдно работи за пускането на Note 8 след фиаското с бомбастичния Note 7, Apple може да се пробва да грабне част от разочарованите вече потребители с такъв стилус и за iPhone.


title: "Жълт код" за МВР в празничните дни, всички в СДВР на крак

maintext:
Драконовски мерки за сигурност предприемат служителите на МВР в празничните дни.
Обявен е и т.нар. "жълт код" или трета степен на готовност за реакции в извънредни ситуации, съобщи пред Нова тв директорът на СДВР ком. Младен Маринов.
В София на крак ще бъде целият състав на полицията.
Особено засилена ще е охраната на търговските центрове, пазарите и други места, където обичайно има сериозно струпване на хора.


title: Стани, Нине, Господине! Коледари танцуваха в Ямбол

maintext:
Най-добрите коледарски групи от Ямбол представиха уникалната местна традиция на танцуващите коледари. На празника в Градския парк се представиха общо 12 състава, включени в Регистъра на коледарските групи и отличени като пример за съхраняване на автентичната ямболската традиция, съобщиха от общинската администрация.
През тази година празникът е в градския парк на Ямбол, но няма да има конкурсен характер. В него се включват 12 коледарски групи от различни квартали на града, които предварително са определени от жури, оценило спазването на традицията.
Характерният за ямболските коледари танц, наречен буенек, се заражда в 20-те години на миналия век в най-стария квартал на Ямбол - "Каргон". В него са участвали кавалеристи и досега се е съхранила най-типичната танцова стъпка, огласяна от звъна на шпорите по ботушите на коледарите.
Традицията повелява танцуващите коледари да обикалят по къщите и да наричат за здраве и берекет, след което на Коледа по обяд да се събират на площада в Ямбол и да се надиграват.
За да опази уникалността на обичая коледуване, община Ямбол започва процедура за кандидатстване пред ЮНЕСКО за обявяването му като световно нематериално културно наследство.


title: Прободеният в столичния мол не крадял - гардът бил агресивен

maintext:
19-годишният младеж с арабско име, който бе прободен от гард в столичния мол на бул. "Ал. Стамболийски" е в операционна в "Пирогов".
Още по темата Мъж с арабско име е наръган с нож в мола на "Стамболийски" 23 дек 2016 12:33 169
Той е с няколко прободни рани в гърдите и бедрата.
Според свидетел момчето е било брутално пребито от охранител, като дори не било ясно, че се е опитвал да краде.
Очевидецът, пожелал анонимност, обясни пред "24 часа", че докато младежът държал блузка, неговата приятелка тръгнала да я плаща на каса.
Тогава обаче охранителят се нахвърлил върху него и го влачил от един магазин до друг, след което го налагал с метална палка и го наръгал няколко пъти.
За момента няма опасност за живота на наръгания.
Инцидентът стана малко след 10:30 часа, като според първоначалната информация причината за инцидента е опит за кражба.
Младежът бил хванал стол и ударил охранителя в главата, а той извадил нож и на няколко места наръгал момчето.
Охранителят, който го е извел от магазина, също е бил закаран в болница с линейка.


authors:
Петя Славова
Дек
По Публикацията Работи

description: Неочаквана

title: Стряскащо истинска "Коледна приказка"

maintext:
Неочаквана "Коледна приказка" разказва френският режисьор Арно Десплешин. Историята ни среща с родословното дърво на семейство, което е заобиколено от притаена болка, около смъртта на едно от децата им.
Деспешлин разказва с ретроспекция за сложните отношения на роднините и не дава шанс те да бъдат спрени. Въпросите ще се зададат по Коледа, но дали ще има адекватни отговори за тях.
Оказва се, че някога малкият Жозеф умира от тежко заболяване. Неговите родители Жунон (Катрин Деньов) и Абел (Жан-Пол Русийон) решават да имат второ дете, от което очакват да бъде съвместим с брат си. Но оправдават ли се очакванията им и може ли едно бебе да се роди обременено с идеята да спаси човешки живот...
Режисьорът пресъздава трагикомичен семеен делириум с неразрешими проблеми и трудна равносметка. Историята докосва всеки с откровеността и прямотата, с които Арно провокира персонажите си.
"Коледна приказка" има 23 номинации, от които 9 награди. Номиниран е за 9 награди "Сезар" от които печели 5.
Получава още номинация за "Златна палма". Печели приз за най-добър чуждоезичен филм от критиката в Ню Йорк.
Гледайте филма на 25 декември от 21:40 часа по телевизия Bulgaria ON AIR


authors:
Красимир Ангелов
Обновена
Дек
По Публикацията Работи

title: Плевнелиев до Путин: Нашите сърца скърбят с Вас

maintext:
Българският президент Росен Плевнелиев изпрати съболезнователно писмо до президента на Руската федерация Владимир Путин по повод трагедията с разбилия се край Сочи руски самолет, съобщиха от прессекретариата на държавния глава.
“Mоля приемете моите и на целия български народ съболезнования за загиналите в самолетната катастрофа с военен самолет, прелитащ над Черно море с руски артисти, журналисти и военнослужещи. Навръх светлия празник Коледа, който българите празнуват днес, нашите сърца скърбят заедно с Вас, с близките на загиналите и с целия руски народ”, заявява президентът Росен Плевнелиев.
В съболезнователното си писмо българският държавен глава подчертава, че болката от загубения човешки живот е споделена и че тя ще направи приятелството между българския и руския народ още по-силно.
Министърът на културата Вежди Рашидов също изпрати съболезнователна телеграма до руския си колега Владимир Медински.
Както Dnes.bg съобщи, рано тази сутрин самолет на руското министерство на отбраната изчезна от радарите след излитането си от Сочи. По-късно беше съобщено, че машината се е разбила в Черно море, а всички на борда й са загинали.
Заради трагедията президентът на Русия Владимир Путин обяви понеделник, 26 декември, за национален ден на траур.


title: Хорът на Червената армия - символът на Русия навън

maintext:
Хорът на Червената армия, чийто ръководител и над 60 членове се намираха на борда на самолета, който днес катастрофира в Черно море, е символ на Русия, посрещан с овации на сцените по цял свят, дори в зоните на конфликт, посочва Франс прес.
Още по темата На борда на Ту-154 - 9 журналисти, 68 музиканти 25 дек 2016 10:30 291
Основан през 1928 година, ансамбълът "Александров", известен с триумфалните си турнета под името Хор на Червената армия, е съставен от близо 200 певци, музиканти и танцьори.
В репертоара му днес има над 2000 изпълнения - от фолклор през песни, възхваляващи СССР, до най-съвременни международни изпълнения, представени от могъщи гласове и съпроводени от акробатични хореографии.
По време на Втората световна война музикантите не са знаели почивка, изнасяйки над 1500 концерта за съветските войници в зоните на сражения и в болници.
Ръководен 18 години от основателя си, генерала и композитора Александър Александров, по-късно ансамбълът е поверен на неговия син Борис, който го оглавява от 1946 до 1987 година.
Сегашният ръководител на Хора на Червената армия, Валерий Халилов, бе сред членовете на ансамбъла, които трябваше да отпразнуват Нова година във въздушната база Хмеймим в Сирия, и бе на борда самолета, който падна в Черно море.
Руските власти обявиха, че няма изгледи за оцелели при катастрофата, припомня АФП.
(БТА)


title: Царят се загрижи за имиджа на България: Агресията вреди!

maintext:
Бившият премиер Симеон Сакскобургготски реагира остро на случаите на насилие от страна на българи в чужбина. Според него такива постъпки вредят на имиджа на страната ни.
"Неотдавна, само за няколко дни станахме свидетели на брутални сцени на насилие, извършено от българи", припомня той.
Става въпрос за млада жена, която пострада, след като беше ритната в метрото в Берлин от Светослав Стойков без никаква причина, както и за испанеца, който беше пребит от български гард на дискотека в Мурсия.
Към тези два случаи бившият премиер прибавя и нечовешки натъпканите 43 -ма мигранта в бус, шофиран от българи и арестувани в Хърватска.
"Многократно разпространените клипове в социалните мрежи свидетелстваха за безумната и безпричинна агресия на сънародниците ни към невинни хора и породиха заслужен гняв в обществото", смята Саксобургготски.
"Виждаме как само един или два такива неморални случая лесно могат да навредят толкова много на страната и на милионите съвестни български граждани, които нямат нищо общо с тези отвратителни постъпки. Такива първични същества, които реагират инстинктивно, без всякакви задръжки, за кратко време очерниха името ни", коментира той.
Според него изключението не може да бъде правило.
"Искам да вярвам, че виновните ще си понесат заслужено наказание и дано скоро тези грозни случаи бъдат забравени и успеем да възстановим доброто име на България", завършва Симеон Саксобургготски.


authors:
Александър Попов
Дек
По Публикацията Работи

title: Празнична евакуация: 2 милиона коли на пътя днес

maintext:
След коледните намаления идва ред на коледните задръствания. Както всяка година, така и сега българинът традиционно ще се възползва от общо шестте почивни дни, за да избяга от вкъщи. Близо 2 милиона автомобила ще излязат по пътищата днес, сочат прогнозите на КАТ. Българите масово ще пътуват, за да се съберат с близките си за Бъдни вечер и Коледа, като само от София потеглят 550 000 коли.
Първите тапи се образуваха още вчера по Цариградско шосе, очаква се днес да бъде пика по изнасянето за празниците.
За да регулира движението и да следи за нарушения, КАТ ще извади по шосетата рекордните 3500 патрула.
От Пътна полиция напомниха, че новите правила за шофиране с превишена скорост и след употреба на алкохол вече са в сила, припомня "Стандарт". Това означава, че водачите рискуват да отнесат двойни глоби, ако сгазят лука.
От МВР са решили да сложат временни КПП-та по всички пътища, по които се очаква да има задръстване за празниците. Подвижни патрули със сигурност ще има на излизане от София, например "Горнобански път" и околовръстното, при Драгичево, както и на Шипка и Хаинбоаз, при Ботевград, пътен възел Мухово на магистралите "Тракия", "Хемус", "Марица" и "Струма".
Катаджиите ще контролират движението на изхода на София в посока Перник, където за Коледа се очакват километрични задръствания. По пътя към Банско, Пампорово и Боровец пък също ще има допълнителни патрули почти на всеки километър.
По най-натоварените трасета - пътя към Предела, Банско, Боровец, Пампорово, Смолян, от КАТ ще осигурят регулиране на движението за предотвратяване на катастрофи и струпване на коли.
В София следобед ще бъде пусната зелена вълна към изходите на града за улесняване на трафика. Освен това стотици полицаи ще регулират движението на Предела, както и по магистрала "Хемус" при тунел "Витиня". Огромни тапи от коли се очакват и по магистрала "Тракия" в участъка между Вакарел и Ихтиман.
Около Коледа и Нова година страната ще е запушена от още близо двайсетина тапи. Отчайващо ще е положението и при прохода "Петрохан", обясниха катаджиите.
При Владая пък, както и на магистрала "Струма", ще дебнат полицаи, които като видят, че става напечено, ще спират камионите, за да се отпушва движението.


title: Драконовски мерки около моловете преди празниците

maintext:
Подобряване на мерките за сигурност в моловете и организацията на движението около тях бяха обсъдени на среща по инициатива на кмета Йорданка Фандъкова с управителите на обектите, съобщиха от Столичната община.
"Огромен брой хора посещават големите търговски центрове в София, пазарувайки за предстоящите Коледни и Новогодишни празници. В последната седмица те се посещават и от голям брой хора от провинцията, което допълнително натоварва автомобилния трафик в районите на обектите. Поисках от управителите да предприемат незабавно допълнителни мерки за сигурност на техните клиенти и да подобрят организацията по влизането и излизането в подземните паркинги", каза кмета.
Екипите на "Пътна полиция", които да регулират движението около търговските центрове, при които има натоварен трафик, също ще бъдат подсилени.
Управителите на търговските центрове се ангажираха да засилят мерките за сигурност на входовете и изходите на обектите, както и видеонаблюдение в и около обектите.
"Управителите на търговските центрове с подземни гаражи трябва да засилят контрола за недопускане в тях на автомобили с газови уредби. Паркирането на автомобили на газ в подземните гаражи е забранено и крие сериозни рискове, затова поискахме от ръководството на моловете да засилят проверките", заяви директорът на СДВР старши комисар Младен Маринов.
Във връзка с решението на Консултативната група към Съвета по сигурност към МВР от днес се въвежда и допълнителна охрана на места, на които се струпват голям брой хора – търговски центрове, метростанции, автогари, гари, Летище "София" и празнични инициативи на открито.
Специални мерки за сигурност се взимат и при организацията на празничния концерт на открито на пл. "Батенберг" в Новогодишната нощ.


title: Мъж с арабско име е наръган с нож в мола на "Стамболийски"

maintext:
Млад мъж на около 19 години с арабско име е бил намушкан в мол на столичния бул. "Ал. Стамболийски". Инцидентът е станал преди обяд.
Според очевидци причината за инцидента е опит за кражба.
Един от охранителите го е извел от един магазин, след което го е вкарал в друг и оттам е бил изведен прободен.
Според предварителна информация младежът хванал стол и ударил охранителя в главата, а той извадил нож и на няколко места наръгал момчето. Пострадалият е закаран веднага в "Пирогов".
"19-годишното момче е намушкано в областта на корема, има частично порязване на белия дроб и предстои да бъде опериран", съобщи за Bulgaria ON AIR говорителят на "Пирогов" Мария Пойразова.
Охранителят, който го е извел от магазина, също е бил закаран в болница с линейка.


title: "Инициативни" девойки свиха кола, поразходиха се

maintext:
Три хлапета, две момичета на 14 и на 17 години и техен приятел, момък на 17 години от Смядово, откраднаха в понеделник по тъмно "Ауди 80", за да се разходят до Шумен.
Инициатори на идеята за нощната разходка с чуждата кола до областния град били двете девойки на 14 и на 17 години.
Стопанинът също им "помогнал", защото паркирал колата си пред дома си на ул. "Любен Каравелов" в Смядово, но я оставил отключена с ключ на таблото. Малко след това обаче видял, че аудито липсва и към 20:35 часа подал сигнал в полицията, че колата му е открадната, съобщи "24 часа".
Момичетата като минали край отключената кола, видели ключа на стартера и се вмъкнали. Подкарали колата и отишли до дома на техен 17-годишен приятел. Предложили му да се разходят до Шумен. Тийнейджърът приел поканата, но въпреки, че също нямал шофьорска книжка, предложил той да кара. Настанили се и тримата в колата и поели към Шумен, но за късмет след няколко метра ги спрял полицейски екип.
За срок до 24 часа в полицейското управление във Велики Преслав са задържани 17-годишното момиче и 17-годишното момче. От ареста се отървала само 14-годишната.
За престъпление по чл. 346 ал. 1 от НК е започнато досъдебно производство, съобщиха от полицията в Шумен.


title: Вижте къде няма да има вода утре в столицата

maintext:
"Софийска вода” временно ще прекъсне водоснабдяването в част от с. Казичене
На 30 декември 2016 г. (петък), във връзка с изграждане на сградно водопроводно отклонение на ул. "Георги Бенковски" , с. Казичене, се налага спиране на водоподаването от 10:00 до 16:00 часа на клиентите на "Софийска вода”, живеещи в района на: по ул."Георги Бенковски" от ул."Никола Петков" до ул."Димитър Ашов", ул. "Балевица"
При продължителност на строително-ремонтните дейности над 12 часа "Софийска вода” ще осигури алтернативно водоснабдяване с водоноска на адрес: ул. "Георги Бенковски" ъгъла с ул. "Димитър Ашов".
Ремонтните дейности ще осигурят по-добро управление на водопроводната мрежа като максимално се ограничат зоните на евентуални бъдещи нарушения на водоснабдяването.
Засегнатите от прекъсването на водата, могат да получат повече информация от Телефонния център на "Софийска вода” АД на телефон 0700 12121 или да следят за развитието на всички текущи теренни дейности в реално време чрез Виртуалния информационен център на дружеството - http://www.sofiyskavoda.bg/water_stops.aspx .
"Софийска вода” АД предварително се извинява на своите клиенти за причинените временни неудобства!
Интернет сайтът на дружеството (www.sofiyskavoda.bg) дава възможност на клиентите да се абонират за съобщенията за прекъсване на водоподаването. На електронната си поща те могат лично да получават информация за планираните спирания.


title: Бой, мъчения, унижения: Побойници обезобразиха таксиджия

maintext:
Клиенти отвлякоха, пребиха и захвърлиха в гората таксиметров шофьор посред бял ден край врачанското село Хайредин.
Обезобразеният 23-годишният таксиметров водач е в шок, с тежка-черепно мозъчна травма и едва говори. Разказва, че е качил двамата клиенти от Козлодуй за село Хайредин. Сметката била близо 40 лева.
"Момчето, което стоеше до мен, удари ме през носа, усетих, че ми тръгна кръв, викам: "Добре, бе, човек, ако нямате пари, слезте и си тръгвайте, няма проблем", спомня си Венцислав. Жертвата си спомня, че са били видимо пияни.
Вместо това биячите – на 24 и 22 години, и двамата от Хайредин, подкарали таксито и продължили с мъченията. Опитали се да хвърлят шофьора в близкия язовир, но той бил замръзнал. Накрая го зарязали в гората, вързан за вратата на изпотрошената му кола. Случаен ловец го открил и така му спасил живота.
"Беше с хипотермия, защото е бил съблечен и завързан гол, жалка картинка", коментира пред bTV началникът на хирургичното отделение в МБАЛ-Враца д-р Иван Чолашки.
Двамата побойници са били познати с агресивното си поведение и са имали криминални прояви.
24-годишният Милен Младенов е имал присъда за заплаха за убийство, нападнал с кухненски нож полицай. Разминало му се с порицание. В друг случай пребил бивш военен в центъра на Зверино, който по-късно починал от заболяване, свързано с преживения стрес.
В началото на декември тази година полицията спира автомобил в Козлодуй, управляван от другото момче - Евстати Евстатиев. В колата е имало канабис.
Майката на пострадалия Венци посочи, че той е бил в кома при пристигането му в спешния център в Козлодуй. Родителите благодариха на ловеца, открил сина им, вързан с връзки на суичър, до близкия язовир.
Приятел на пострадалия посочва, че познава Евстати и Методи и те винаги са били агресивни. Той е категоричен, че няма как да са били провокирани.
Родителите на Евстати още в първите дни след инцидента се извинили и заявили, че не са очаквали подобно нещо от сина си. Семейството на Младенов също е поднесло извинения.
Според живеещите в селото на Венци - Манастирище, се касае за опит за убийство и извършителите трябва да понесат отговорността си най-сетне и да не бъдат пускани на свобода повече.


title: Пинк роди момче, показа го на света

maintext:
Попзвездата Пинк се сдоби със син. Певицата е родила второто си дете в понеделник, а днес се похвали с неговите първи снимки в Instagram.
Певицата, чието истинско име е Алиша Мур, вече има една 5-годишна дъщеря – Уилоу, от съпруга си Кери Харт. Второто дете на 37-годишната звезда ще носи името Джеймисън Муун Харт.
41-годишният бивш състезател по мотокрос Кери също е споделил кадър с новородения си син, на който се вижда, че е много горд от новото попълнение в семейството.
Пинк обяви втората си бременност през ноември, като сподели своя снимка, на която вече е с огромен корем.
Изпълнителката и мъжът ѝ сключиха брак на 7 януари 2006 г. в Коста Рика. Двамата се бяха разделили през 2008 г., но след консултации с терапевти се събраха отново.


authors:
Петя Славова
Дек
По Публикацията Работи

title: Бременна на пилона и в осмия месец шокира пуританите

maintext:
Американка от Калифорния продължила да танцува на пилон, въпреки че вече се намирала в осмия месец от бременността си. Видеозапис с нейна тренировка публикува Daily Mail.
Видеото било снето през ноември, но чак сега се появява в медиите.
Оказало се, че странният навик на Зуси Хусла не ѝ е попречил да роди здраво момиченце в 38-ата седмица от бременността.
По думи на майката, повечето хора реагирали положително на нейните занятия с танци, въпреки че се появили и хора, смятащи, че подобни тренировки ще навредят на бебето.
Вижте Зуси в Tialoto.bg


authors:
Михаела Лазарова
Дек
Автор

title: Знаете ли, че... на Марс залезите се виждат в синьо?

maintext:
Знаете ли, че нацистите са се опитвали да научат специално обучените си кучета да говорят и четат? А че има хора, които страдат от филофобия, което означава, че изпитват страх от влюбването? Днес от рубриката на Az-jenata.bg "Знаете ли, че...?" споделяме някои любопитни и малко известни факти.
Знаете ли, че шарките на всеки тигър са уникални, също както пръстовите отпечатъци при хората?
В рамките на три дни след като е настъпила смъртта, ензимите, които разграждат храната, започват да се хранят с човешката плът.
Може би не знаете, но през 1979 година в пустинята Сахара е валяло сняг.
Знаете ли, че някои пилета са наполовина мъжки и наполовина женски?
Очите на симпатичните щрауси, всъщност са по-големи по размер от техния мозък.
Бременността на слониците продължава две години.
Знаете ли, че пиявиците имат 32 мозъка?
Кога бе последният път, когато кихнахте? Освен, че сте го направили със затворени очи, сте били и будни. Това е така, защото не можем да кихнем докато спим.
Знаете ли, че освен уникални пръстови отпечатъци, всеки от нас има такива на езика си?
Повече по темата може да прочетете в Az-jenata.bg


authors:
Мария Нестерова
Дек
По Публикацията Работи

title: Щедрост: Без "Синя" и "Зелена" зона в София утре и на 26-и

maintext:
"Синя" и "Зелена" зона в София няма да работят в деня на Бъдни вечер (24 декември, събота) и на втория ден на Коледа (26 декември, понеделник).
Това съобщиха от центъра за градска мобилност.
Причината за това е решение на Народното събрание, съгласно което двата дни са официални празници.


authors:
Петя Славова
Дек
По Публикацията Работи

title: Четири бебета проплакаха на Коледа в Майчин дом

maintext:
"След полунощ са родени 4 бебета – 3 момичета и 1 момче, всички по естествен път. На Бъдни вечер чрез цезарово сечение се роди момиченце. В момента има три жени в родилна зала и една моя пациентка се обади, че идва с болки", каза пред Нова тв дежурният лекар в Майчин дом д-р Сергей Славов.
"Има бебета, които тежат около 500 – 700 грама при раждането си. За да се приберат вкъщи, те трябва да нададат до 2,5 кг. Имали сме и бебета, които при раждането си са тежали 4,5 кг", признава дежурният лекар в Майчин дом д-р Сергей Славов.
Над 4000 са родените деца през тази година, като момчетата са повече - около 2054.
През 2016 г. 145 близнаци и пет тризнаци са се родили в Майчин дом. Това не е изненадващо, тъй като според думите му, неонатологията в болницата е на високо ниво.
Доктор Славов обясни, че в Майчин дом се раждат близнаци и тризнаци, като повечето от тях са от ин витро забременяване. Тези деца се раждат по-рано и изискват повече грижи.
В болницата очакват още четири бебета да се родят в този ден.


title: Откриха лек срещу смъртоносен рак на мозъка

maintext:
Смъртоносни ракови образувания в мозъка на мъж, които се разпространили в гръбначния му мозък, се свиха и след време напълно изчезнаха в резултат на ново лечение, което позволява на имунната система да атакува болестта, сочат резултатите от изследване, цитирани от Асошиейтед прес.
Въпросната имунотерапия, на която се подложил 50-годишният Ричард Грейди, вече помогнала на пациенти, засегнати от левкемия.
Начинът на прилагане на терапията обаче е нов и може да допринесе за лечение не само на мозъчни тумори, но и на рак на гърдата и белодробен рак.
Грейди е първият пациент, при когото посредством тръбичка терапията е приложена в черепно-мозъчната му течност и минава по поетата от раковите образувания "пътечка" до гръбначния му мозък.
"Налице бе впечатляваща реакция, която отвори вратите за тестване", заяви неврохирургът д-р Бехман Бейди от онкологичният център Сити ъв хоуп в Дуарте, Калифорния. Грейди участвал в клинични тестове, при които негови кръвни клетки, известни като Т-клетки, били отнети и генно модифицирани в лабораторна среда, за да се превърнат в специални "воини", които търсят и умъртвяват ракови образувания.
Лечението, известно като клетъчна терапия CART-T, е използвано срещу рак на кръвта, но ефикасността му срещу твърди ракови образувания бе неизвестна.
Грейди първо се подложил на хирургична операция, за да бъдат изрязани три от най-големите му тумори. След това генно модифицирани клетки били вкарани посредством тръбичка в мозъка му. Туморите обаче продължили да увеличават размерите си, появили се също нови тумори и ракови образувания стигнали до гръбначния му мозък. Лекарите тогава решили да поставят втора тръбичка в черепната кухина, в която се формира гръбначно-мозъчната течност, и да вкарат в нея генно модифицирани клетки.
"Идеята бе черепно-мозъчна течност да отведе Т-клетки до различни места, минавайки по пътя, поет от раковите образувания - поясни д-р Бейди. - След три курса на лечение всички тумори значително се свиха, а след десетия курс - напълно изчезнаха."
Резултатите от изследването са публикувани в New England Journal of Medicine, съобщава БТА.


authors:
Веселин Коларов
Дек
По Публикацията Работи

title: Клубовете от Висшата лига платили £1 млрд. за нови играчи

maintext:
Английските клубове са платили около 1 милиард паунда за нови футболисти през летния трансферен прозорец, изчисли Sky Sports.
Най-големи средства за подсилване на състава е отделил Манчестър Сити. На "Етихад" са пръснали 174,2 млн. паунда, като най-скъпата покупка е Джон Стоунс. За правата на централния защитник Евертън получи 50 млн. паунда. Лерой Сане беше привлечен за 37 млн. паунда, Илкай Гюндоган за 21 млн., Клаудио Браво за 17, Нолито за 14, Марлос Морено за 4,75, Александър Зинченко за 3,4, а бразилският талант Габриел Жезус за 27 млн. паунда.
На второ място в класацията е Манчестър Юнайтед със 149,55 млн. паунда. Голяма част от тях бяха за Пол Погба (93 млн. паунда), който се превърна в най-скъпия футболист на планетата. За Хенрих Мхитарян "червените дяволи" платиха 26 млн., а за Ерик Байи 30 млн.


authors:
Елка Василева
Дек
По Публикацията Работи

title: Турция и Русия - гаранти на примирието в Сирия

maintext:
Турция и Русия ще действат като гаранти на всеобхватно примирие в Сирия, което се очаква да влезе в сила в полунощ, съобщи турското министерство на външните работи, цитирано от Ройтерс.
Анкара заяви, че споразумението за примирие изключва групи, смятани за терористични организации от Съвета за сигурност на ООН, и изтъкна значението на подкрепата от страни, които имат влияние върху воюващите страни.
С това споразумение страните се договарят да спрат всички въоръжени нападения, включително въздушни, се казва в изявление на външното министерство.
Представители на сирийското правителство и на опозицията ще се срещнат скоро в Астана, Казахстан, където ще присъстват и страните гаранти, е посочено още в изявлението.
/БТА/


title: Отпечатъци на Амри открити по вратата на ТИР-а в Берлин

maintext:
Отпечатъци на Анис Амри са били открити по вратата на камиона, използван при атентата в Берлин в понеделник, предаде Ройтерс, като се позова на няколко германски медии.
Те не посочиха източника на своята информация.
Още по темата Германската прокуратура отрече да има арести заради атаката в Берлин 22 дек 2016 14:04 5
Германските власти издирват усилено 24-годишния тунизиец, който е заподозрян за нападението в столицата в понеделник, при което бяха убити 12 и ранени 48 души.
Полицията провежда операции на няколко места в страната в рамките на разследването на атаката, предаде Франс прес, като се позова на антитерористичния отдел на германската прокуратура.
Той не потвърди информациите на няколко медии за четирима задържани в град Дортмунд, в западната провинция Северен Рейн - Вестфалия, където Амри е живял, след като дошъл в Германия миналата година.
Отговорност за атентата пое джихадистката групировка "Ислямска държава".
Междувременно италианските власти съобщиха, че данните за заподозрения за извършването на берлинския атентат тунизиец Анис Амри са били вписани в единната информационна Шенгенска система, предаде ТАСС, като цитира в. "Кориере дела сера".
Вестникът се опитва да възстанови последните години от живота на предполагаемия атентатор, като се позовава на източници, близки до разследването. Анис Амри е дошъл в Италия през Средиземно море през 2011 г. по време на мигрантската вълна от Северна Африка след Арабската пролет. Амри е казал на властите, че е непълнолетен и е бил настанен в специален център за временно пребиваване на непридружени.
Същата година Анис Амри участвал в умишления палеж на този център, намиращ се на остров Лампедуза. Той бил осъден на 4 години затвор за тази вандалска проява, както и за други нарушения. Излязъл е от затвора през 2015 г. и италианските власти му наредили да напусне страната. Но той така и не бил депортиран в родината си, защото тунизийските власти не изпълнили в законовия срок необходимите бюрократични процедури за това. В резултат Анис Амри се отправил към Германия.
Според в. "Кориере дела сера" в затвора в Палермо, където излежавал присъдата си, Амри се отличил със склонност към насилие, но не и с привързаност към екстремистка ислямистка идеология. Сега се твърди, че той се е радикализирал в затвора. Ако това се окаже така, то Италия има сериозен проблем с радикализацията на хора зад решетките, отбелязва италианското издание.


title: Арестуваха двама българи в Гърция за трафик на мигранти

maintext:
Двама българи бяха арестувани в района в Северна Гърция за трафик на 26 мигранти. Те били превозвани в камион, съобщава Нова тв.
Бежанците пресекли нелегално границата между Гърция и Турция.
За да продължат пътя си, българските трафиканти ги скрили в специални тайници в каросерията.


title: Белгия предотвратила 6 атентата през последните две години

maintext:
От ноември 2014 г. насам в Белгия са били предотвратени шест атентата, съобщават местни медии, като се позовават на изявления на представители на полицията.
В информацията не се посочват никакви допълнителни подробности. От полицията уточняват, че успешното пресичане на намеренията на терористите се дължи и на работата на разузнавателните служби.
Основен проблем пред службите по сигурността се явява липсата на достатъчно персонал, който да обработва постъпващата информация. След атентатите в Брюксел през март службите получават до 600 сигнала на ден. Половината от служителите в полицията са заети с работа, свързана с предотвратяването на тероризма, се посочва в публикациите.
/БТА/